Ha основу члана 38. Закона о трансфузијској медицини (,,Службени гласник РС”, бр. 40/17 и 113/17 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНАМА УРЕДБЕ O МЕТОДОЛОГИЈИ ЗА ОДРЕЂИВАЊЕ ТРОШКОВА ОБРАДЕ КРВИ И КОМПОНЕНАТА КРВИ

Члан 1.

## У Уредби o методологији за одређивање трошкова обраде крви и компонената крви (,,Службени гласник РС”, број 60/18), у члану 5. став 2. мења се и гласи:

„Трошкове аферезног поступка прикупљања компонента крви чине трошкови зарада запослених, преглед, процена подобности давалаца, препознавање и збрињавање нежељених реакција, узимање компоненте крви, захвални оброк, трошкови потрошног материјала (епрувете за једнократну употребу и рукавице за једнократну употребу), трошкови хигијенског одржавања опреме (апарат за аферезно прикупљање компонената крви). Медицинска средства која се користе за прикупљање и модификацију аферезно прикупљене компоненте крви (сетови и филтери за смањење броја леукоцита) се посебно приказују и набављају путем централизоване јавне набавке од стране Републичког фонда за здравствено осигурање.”

Члан 2.

У члану 7. став 2. мења се и гласи:

„Трошкове додатне обраде компонената крви чине:

1) трошкови филтрирања компонената крви (трошкови зарада запослених, трошкови потрошног материјала, трошкови стерилне конекције и трошкови хигијенског одржавања опреме). Медицинско средство (филтер за смањење броја леукоцита) се посебно приказује и набавља путем централизоване јавне набавке од стране Републичког фонда за здравствено осигурање;

2) трошкови дељења јединица компонената крви (трошкови зарада запослених, трошкови трансфер кеса, трошкови стерилне конекције, трошкови потрошног материјала и трошкови хигијенског одржавања опреме);

3) трошкови вирусне инактивације компонената крви (трошкови зарада запослених, трошкови потрошног материјала и трошкови хигијенског одржавања опреме). Медицинско средство (сет за вирусну инактивацију) се посебно приказује и набавља;

4) трошкови замрзавања компонената крви (трошкови зарада запослених, трошкови криопротектора, трошкови трансфер кеса, трошкови кеса за чување компоненте крви, трошкови потрошног материјала, трошкови течног азота и трошкови хигијенског одржавања опреме);

5) трошкови зрачења компонената крви (трошкови зарада запослених, трошкови потрошног материјала, трошкови хигијенског одржавања опреме и трошкови периодичних заштитних прегледа запослених);

6) трошкови обраде компонената крви за интраутерину трансфузију (трошкови зарада запослених, трошкови система за ресуспендовање компоненте крви и трошкови хигијенског одржавања опреме). Медицинско средство (филтер за смањење броја леукоцита) се посебно приказује и набавља путем централизоване јавне набавке од стране Републичког фонда за здравствено осигурање;

7) трошкови ,,пулирања” компонената крви (трошкови зарада запослених, трошкови потрошног материјала и трошкови хигијенског одржавања опреме);

8) трошкови испирања еритроцитних компонената крви (трошкови зарада запослених, трошкови потрошног материјала и трошкови хигијенског одржавања опреме).”

Члан 3.

Члан 12. мења се и гласи:

,,Члан 12.

Однос трошкова обраде између целе крви и појединих компонената крви дат je у следећој табели на основу Националних стандарда:

Цела крв 1,00

Цела крв са смањеним бројем леукоцита претходно 1,25

Цела крв са смањеним бројем леукоцита накнадно 1,3

Озрачена цела крв 2,0

Цела крв – мала запремина 0,85

Цела крв – 0 у АБ плазми (концентровани 0 еритроцити у АБ плазми) 1,63

Јединица концентрованих еритроцита 1,0

Јединица концентрованих еритроцита са смањеним бројем леукоцита претходно 1,25

Јединица концентрованих еритроцита са смањеним бројем леукоцита накнадно 1,3

Јединица концентрованих еритроцита – мала запремина 0,85

Јединица концентрованих еритроцита без \* ,,buffy coat-a” у храњивом раствору 1,2

Јединица концентрованих еритроцита у храњивом раствору без ,,buffy coat-a” са смањеним бројем леукоцита претходно 1,45

Јединица концентрованих еритроцита у храњивом раствору без ,,buffy coat-a” са смањеним бројем леукоцита накнадно 1,5

Јединица концентрованих еритроцита у храњивом раствору без ,,buffy coat-a” са смањеним бројем леукоцита претходно – мала запремина 0,57

Јединица концентрованих еритроцита у храњивом раствору без ,,buffy coat-a” са смањеним бројем леукоцита накнадно – мала запремина 0,9

Озрачени еритроцити 2,0

Еритроцити за интраутерену трансфузију 0,85

Еритроцити замрзнути уз примену криопротектора 7,5

Јединица концентрованих еритроцита испраних 1,8

Јединица концетрованих тромбоцита, једна јединица 0,53

Јединица концентрованих тромбоцита, једна јединица са смањеним бројем леукоцита претходно 0,78

Јединица концентрованих тромбоцита, једна јединица са смањеним бројем леукоцита накнадно 0,83

Јединица концентрованих тромбоцита ,,пулираних” 3,58

Јединица концентрованих тромбоцита, ,,пулираних”, са смањеним бројем леукоцита претходно 5,38

Јединица концентрованих тромбоцита, ,,пулираних”, са смањеним бројем леукоцита накнадно 3,88

Јединица концентрованих тромбоцита добијених поступком аферезе 2,65

Озрачени тромбоцити 1,53

Јединица концентрованих тромбоцита ,,пулираних” вирусно инактивисаних 3,88

Јединица концентрованих тромбоцита замрзнутих уз примену криопротектора 7,03

Замрзнута свежа плазма 0,63

Замрзнута свежа плазма мала запремина 0,76

Криопреципитат 0,45

Криопреципитат ,,пулираних” (5 доза) 2,65

Криопреципитат ,,пулираних” (10 доза) 4,90

Замрзнута свежа плазма без криопреципитата 0,21

Замрзнута свежа плазма вирусно инактивисана 0,73

Јединица замрзнуте свеже плазме COVID-19 добијена поступком аферезе 2,34

Аутологна крв преоперативно прикупљена 0,30

Аутологна крв интраоперативно прикупљена 0,90

Фибрински лепак 1ml 0

Јединица концентрованих еритроцита испраних – cell saver 0.”

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-6673/2023

У Београду, 27. јула 2023. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |